ছ’ফুটের লম্বা চেহারাটা আগের মতই ছিপছিপে রয়েছে। বাইরে থেকে দেখে মনে হচ্ছে জেমস জোসেফ মোগা একইরকম আছেন। ভুল। দু’বছর পরে কলকাতায় ফিরে দক্ষিণ সুদানের এই স্ট্রাইকার বলছেন, তিনি নিজেকে একদম বদলে ফেলেছেন! তাঁর দাবি, ‘‘অনেক বদলে গেছি। মিলিয়ে নেবেন। মাথা ঠান্ডা রাখার চেষ্টা করি।’’ খামখেয়ালি, মুডি, একইসঙ্গে আবেগপ্রবণ। মোগা সম্পর্কে এই ধারণাই তৈরি হয়েছিল ময়দানের। ২০১৩ মরশুমে মোগা-কে জামাই আদর করে সই করিয়েছিল ইস্টবেঙ্গল। স্পোর্টিং ক্লুব দ্য গোয়া আর পুণে এফসি-তে চুটিয়ে খেলা মোগা ততদিনে ভারতীয় ফুটবলের তারকা। সেই মরসুমেই এএফসি কাপে ইন্দোনেশিয়ায় সেমেন পাদাং-এর বিরুদ্ধে সেই মোগার গোলেই সমতা ফিরিয়েছিল মার্কোস ফালোপার ইস্টবেঙ্গল।
তারপরেও মোগার সঙ্গে লাল-হলুদ শিবিরের মধুচন্দ্রিমা কাটতে বেশি দেরি হয় নি। কোচ ফালোপার সঙ্গে মোগার সংঘাত লেগেই ছিল। সাফল্য না পাওয়ায়  মরশুমের মাঝে ফালোপাকে বদলে ফেলে  কর্তারা কোচ করে এনেছিলেন আর্মান্দো কোলাসো-কে। কিন্তু তিনিও পরের দিকে মোগাকে সামালাতে হিমশিম খাচ্ছিলেন। এমনকী, সতীর্থ চিডি এডের সঙ্গেও মোগার সম্পর্কটা রীতিমতো খারাপ  হয়ে গিয়েছিল। ‘ব্যাড বয়’ ভাবমূর্তি তৈরি হয়ে গিয়েছিল। মরশুম শেষে মোগাকে ছেঁটে ফেলতে তাই দেরি হয়নি কর্তাদের।
কলকাতা ছাড়ার পর দক্ষিণ সুদানের ক্লাব কাত্তোর এফসি-তে খেলেছেন মোগা। এবার মহমেডানের ডাক পেয়েই চলে এলেন কলকাতায়। ‘‘কলকাতার সমর্থকদের আমি খুব মিস করতাম। তাই মহমেডানের প্রস্তাব পেয়ে দেরি করিনি।’’ বলছিলেন মোগা।
মোগাকে পেয়ে যাওয়ায় আই লিগের মূলপর্বে ওঠার বিষয়ে আত্মবিশ্বাস বেড়ে গিয়েছে সাদা-কালো কোচের। মহমেডান কোচ সুব্রত ভট্টাচার্য বলছিলেন, ‘‘মোগা আসায় আমার অনেক সুবিধা হল। মোগার মত স্ট্রাইকার যে কোনও দলের সম্পদ। এবার মনে হচ্ছে, গোল করা নিয়ে দুশ্চিন্তা অনেক কমবে।’’
মূলপর্বে ওঠার লড়াইয়ে ডেম্পো, লোনস্টার কাশ্মীরের মতো দলের সঙ্গে লড়তে হবে মহমেডানকে। প্রথম ডিভিশনে উঠতে  মরিয়া কর্তারা কয়েকদিনের মধ্যেই ঘানা থেকে উড়িয়ে আনছেন ইয়াকুবু-কে। কিন্তু মোগাকে সামলানো কতটা কঠিন? সুব্রতর দাবি, ‘‘কোনও সমস্যা হবে না।’’ আর মোগাও আশ্বস্ত করছেন, ‘‘ইয়াকুবুর সঙ্গে জুটি বাঁধতে ভালই লাগবে। মহমেডানকে লিগের মূলপর্বে পৌঁছে দিতেই তো কলকাতায় এসেছি।’’ মোগা সত্যিই নিজেকে পাল্টাতে পেরেছেন কী-না সেটাই এখন দেখার।